b'\n_START_ARTICLE_\nMartin Gore\n_START_SECTION_\nBiografia\n_START_PARAGRAPH_\nVa n\xc3\xa9ixer a Dagenham, Londres, per\xc3\xb2 sent encara petit la seva fam\xc3\xadlia es va traslladar a Basildon (Essex), una poblaci\xc3\xb3 m\xc3\xa9s aviat rural. El seu pare biol\xc3\xb2gic era un soldat afroameric\xc3\xa0 destinat al Regne Unit, per\xc3\xb2 realment fou criat per la seva mare i el pare adoptiu. De fet, fins a l\'adolesc\xc3\xa8ncia pensava que el seu pare adoptiu era el biol\xc3\xb2gic, per\xc3\xb2 ja d\'adult va con\xc3\xa8ixer el seu pare real a Sud-\xc3\xa0frica._NEWLINE_A l\'escola va con\xc3\xa8ixer a en Andrew Fletcher, de la mateixa edat i amb qui es retrobaria m\xc3\xa9s endavant. Va abandonar l\'institut per treballar com a caixer de banc mentre ho combinava tocant en la banda local "Norman and the Worms"._NEWLINE_Gore t\xc3\xa9 dues germanastres m\xc3\xa9s joves: Karen (1967) i Jacqueline (1968). Va mantenir una relaci\xc3\xb3 amorosa amb la dissenyadora de roba interior Suzanne Boisvert despr\xc3\xa9s d\'una trobada a Par\xc3\xads l\'any 1989. Es van casar el 1994 i van tenir dues filles i un fill: Viva Lee Gore (1991), Ava Lee Gore (1995) i Calo Leon Gore (2002). Boisvert i Gore es van divorciar l\'any 2006. El 2014 es va casar amb Kerrilee Kaski, amb qui va tenir un fill anomenat Johnnie Lee (2016). Actualment viu a Santa B\xc3\xa0rbara (Calif\xc3\xb2rnia).\n_START_SECTION_\nDepeche Mode\n_START_PARAGRAPH_\nEn 1979 va formar amb Rob Marlow un grup anomenat "French Look", en paral\xc2\xb7lel es va integrar a Vince Clarke i Andrew Fletcher per al trio "Composition of Sound" i acabaria abandonant "French Look". Quan es va incorporar a la banda el vocalista David Gahan van canviar el seu nom a Depeche Mode. Va ser aix\xc3\xad, com a quartet, que van aconseguir gravar el seu primer disc, Speak & Spell, per al qual Vince Clarke va compondre gaireb\xc3\xa9 la totalitat de les can\xc3\xa7ons. Gore va compondre la can\xc3\xa7\xc3\xb3 "Tora! Tora! Tora!" i un tema electr\xc3\xb2nic instrumental titulat "Big Muff", per a aquest disc._NEWLINE_Despr\xc3\xa9s d\'aquest primer treball, Clarke va abandonar el grup per la pressi\xc3\xb3 de la fama i difer\xc3\xa8ncies creatives. Com que Gore era en aquell moment qui tenia m\xc3\xa9s experi\xc3\xa8ncia en la composici\xc3\xb3 i ja havia compost alguna can\xc3\xa7\xc3\xb3 en el primer \xc3\xa0lbum, amb la marxa de Clarke va assumir el paper de compositor principal de la banda i pr\xc3\xa0cticament l\'\xc3\xbanic durant molts anys. El segon \xc3\xa0lbum de la banda ja fou compost totalment per ell, A Broken Frame (1982), i presentava difer\xc3\xa8ncies musicals i l\xc3\xadriques de Clark. La primera can\xc3\xa7\xc3\xb3 que va escriure per a Depeche Mode sense la pres\xc3\xa8ncia de Clarke va ser "See You" i es va convertir en el major \xc3\xa8xit que havien tingut fins a aquell moment. Amb Wilder, va arribar fins i tot a coescriure l\'instrumental "The Great Outdoors!" i el tema "Work Hard" (1983), l\'instrumental "Christmans Island" (1986), i, tamb\xc3\xa9 aquest any, amb Daniel Miller van coescriure el tema "Black Day". _NEWLINE_Amb el pas dels anys va enfosquir les seves lletres i les va dotar d\'un to m\xc3\xa9s pol\xc3\xadtc. Va aconseguir portar al grup a nivells d\'\xc3\xa8xit que no havien previst, encara que per a aix\xc3\xb2 tamb\xc3\xa9 va tenir molt a veure el m\xc3\xbasic arranjador Alan Wilder, que en un principi va entrar nom\xc3\xa9s com a substitut de Clarke. Malgrat adquirir la funci\xc3\xb3 de compositor de la banda, va mantenir la idea de cantar algunes de les can\xc3\xa7ons, especialment balades, ja que la seva veu tenor contrastava amb la de bar\xc3\xadton dram\xc3\xa0tic de Gahan. Durant el segon lustre dels vuitanta i primer dels noranta va tenir problemes d\'alcoholisme i de drogues semblants als de David Gahan, encara que no tan extrems, donant amb aix\xc3\xb2 motiu a la separaci\xc3\xb3 d\'Alan Wilder del grup el 1995._NEWLINE_Malgrat que durant molt anys ha estat l\'\xc3\xbanic compositor de Depeche Mode, en els darrers anys, David Gahan va comen\xc3\xa7ar a coescriure les seves primeres can\xc3\xa7ons per la banda, deixant igualment a Gore com a compositor principal. Gore ha participat en tots els discs i gires realitzades per Depeche Mode.\n_START_SECTION_\nAltres projectes\n_START_PARAGRAPH_\nEn 1989 va publicar Counterfeit e.p., un disc constitu\xc3\xaft per covers, i per a 2003 va editar Counterfeit\xc2\xb2, que no obstant aix\xc3\xb2 no han aconseguit l\'exposici\xc3\xb3 massiva de Depeche Mode._NEWLINE_Martin Gore ha realitzat presentacions com a solista, en qu\xc3\xa8, igual que David Gahan, ha incorporat alguns \xc3\xa8xits de Depeche Mode. Tamb\xc3\xa9, com el seu amic Andrew Fletcher, ha viatjat pel m\xc3\xb3n i fet presentacions com a DJ, fins que el 2012, despr\xc3\xa9s de trenta anys, va tenir una ins\xc3\xb2lita col\xc2\xb7laboraci\xc3\xb3 amb Vince Clarke coescrivint deu temes electr\xc3\xb2nics instrumentals per a l\'\xc3\xa0lbum Ssss, sota el nom VCMG. El primer EP, titulat Spock, va apar\xc3\xa8ixer el 30 de novembre de 2011, el segon, Blip, el 20 de febrer de 2012, i el tercer, Aftermaths, el 20 d\'agost de 2012._NEWLINE_Per al 2015, Gore va realitzar un nou projecte solista, un \xc3\xa0lbum de 16 temes instrumentals ambientals sota el t\xc3\xadtol MG, com una forma de referir una certa continuaci\xc3\xb3 de VCMG, el qual es va publicar a l\'abril d\'aquest any.'